**Vakok és Gyengénlátók Közép-Magyarországi Regionális Egyesülete
16. hírlevél**

**Kérjük, 2016-ban is segítse a Vakok és Gyengénlátók Közép-Magyarországi Regionális Egyesületének munkáját adója 1%-ának felajánlásával!
Adószámunk: 18185030-1-42
Bankszámlaszámunk: 10409015-90147559

Köszönjük támogatását.**

**Tartalom**

[1. Meghívó](http://freemail.hu/mail/index.fm#1.hir)
[2. Értesítés](http://freemail.hu/mail/index.fm#2.hir)
[3. Invitálás a rákosmenti lámpások klubnapi rendezvényére](http://freemail.hu/mail/index.fm#3.hir)
[4. Az Erzsébetváros Lámpásainak klubnapi beszámolója](http://freemail.hu/mail/index.fm#4.hir)
[5. Különleges porcelán kiállításon jártak a kispesti lámpások](http://freemail.hu/mail/index.fm#5.hir)
[6. Békásmegyeri klubnapi beszámoló 2016. 04. 15](http://freemail.hu/mail/index.fm#6.hir)
[7. FELHÍVÁS FUTÁR távirányítók igénylésére](http://freemail.hu/mail/index.fm#7.hir)
[8. kispesti klubnapi meghívó](http://freemail.hu/mail/index.fm#8.hir)
[9. Louis Braille Támogató szolgálat](http://freemail.hu/mail/index.fm#9.hir)
[10. A „Közösség Lámpásai” XV. kerületi Látássérültek Klubja Meghívója](http://freemail.hu/mail/index.fm#10.hir)
[11. Felkérés tudományos kutatásban való részvételre](http://freemail.hu/mail/index.fm#11.hir)
[12. A Láthatár bolt ajánlatai](http://freemail.hu/mail/index.fm#12.hir)
[13. Narráció – Nádor Terem ólomüveg ablak - 9., 10., 11. rész](http://freemail.hu/mail/index.fm#13.hir)
[14. Pályázati felhívás](http://freemail.hu/mail/index.fm#14.hir)
[15. Apró hírek – program morzsák](http://freemail.hu/mail/index.fm#15.hir)

**1. Meghívó**

A Vakok és Gyengénlátók Közép-Magyarországi Regionális Egyesülete (VGYKE) 2016. április 22-én 9 órai kezdettel tartja éves közgyűlését, melyre szeretettel várjuk minden kedves tagtársunkat.

Helyszín: a Vakok Általános Iskolájának Nádor terme (1146 Budapest, Ajtósi Dürer sor 39.)

Meghívott vendégeink:

* Karácsony Gergely, Budapest Főváros Zugló polgármestere,
* Vakok Általános Iskolája igazgató,
* Gyengénlátók Általános Iskolája igazgató,
* Földesi Erzsébet a FESZT elnöke.

Napirend:
1. Elnöki köszöntő (Fodor Ágnes elnök)
2. A felügyelő bizottság 2015. évi jelentésének Megismerése és elfogadása (Dr. Erdélyiné Szabó Gyöngyi F. B. elnök)
3. A 2015. évi közhasznúsági jelentés megismerése és elfogadása (Fodor Ágnes)
4. Az egyesület 2016. évi tagdíjának meghatározása (javaslat: 1500 Ft., kedvezményes tagdíj 600 Ft.)
5. Az Egyesület 2016. évi költségvetésének elfogadása (Fodor Ágnes elnök)
6. Az egyesületi alapszabály egyes rendelkezéseinek módosítása
7. Egyéb információk, hozzászólások, javaslatok
8. Ebéd az iskola éttermében.

A közgyűlés szünetében a Láthatár segédeszközboltunk árukínálatát a helyszínen megismerhetik és kedvezményesen vásárolhatnak!

A VGYKE közgyűlésén rendkívül kedvezményes masszázsbérlet vásárolható 5+1 alkalmas 6000 Ft, mely felhasználható az egyesület frissítő és gyógymasszázs szolgáltató egységeiben!

Amennyiben a közgyűlés 9 órakor nem határozatképes, úgy azt az egyesületi alapszabály IV. fejezet 1/8. pontjában leírtak szerint 30 perccel később a jelenlévő tagság létszámától függetlenül megtartjuk.

A közgyűlésen való részvételt regisztráció előzi meg, ezért valamennyi tagtársunkat kérjük, feltétlenül hozza magával tagsági könyvét!
A regisztrációnál a közhasznúsági jelentés nagyított betűs és Braille írásos változata átvehető, illetve az egyesület első negyedévi elektronikus hírlevelének nyomtatott változata.

Kérjük, tiszteljen meg bennünket megjelenésével! Önt és családját, kísérőjét is nagy szeretettel várjuk! Részvételére feltétlenül számítunk!

Budapest, 2016. március 10.

Fodor Ágnes
Elnök

**2. Értesítés**

Elkészült a VGYKE 2015. évi közhasznúsági jelentésének szakmai beszámolója, mely összefoglalja az egyesület előző évi tevékenységét.
A teljes dokumentumot Hírlevelünk mellékleteként olvashatják.

**3. Invitálás a rákosmenti lámpások klubnapi rendezvényére**

Kedves Klubtársunk!

Sok szeretettel invitálunk következő klubnapunkra, amelyet 2016. május 3-án, kedden délután 15:00-17:00 óra között tartunk a Gyermekjóléti Központban (Újlak u. 106.).

A klubra meghívtuk a VGYKE Ügyfélszolgálatának képviselőit, akik bemutatják tevékenységüket, szolgáltatásaikat.
Lehetőség nyílik arra, hogy régi-új klubtagjaink is csatlakozzanak az Egyesületünkhöz. Utána kötetlen beszélgetéssel és egy kis harapnivaló elfogyasztásával kerekítjük ki a klubnapot. Érdemes velünk tartanod!

Április 26-án délután a Füvészkertbe (1085 Illés u. 25.) látogatunk el. Az egy órás vezetés alatt (14:30-15:30-ig) megismerkedhetünk a Füvészkert történetével, megtekinthetjük a Pálmaházat, élvezhetjük a kert szépségeit. A vezetés költségét a rákosmenti lámpás klub állja, a kedvezményes belépő 400,-Ft/fő. Találkozó április 26-án, kedden 13:45-kor az Örs vezér téren a Kürtős kalácsosnál, vagy a Füvészkert bejáratánál 14:30-kor.
Bejelentkezés szükséges!

Május 1-jén délelőtt 10:00-13:00-ig kiállítunk a Rákosmente Majálison a Ferihegyi úton. Látogassatok meg bennünket a standunkon, szeretettel várunk mindenkit!

Részvételi szándékotokat minden esetben kérjük jelezzétek!
e-mail címünk: lampas.rakosmente@gmail.com
Telefonszámok: Krayné Faragó Zsuzsanna: 06 70 984 8468,
Acsay Péter: 06 70 248 59 53

Kérünk, hogy amennyiben van látássérült ismerősöd, ajánld a rákosmenti Lámpás Klubot, vagy hozd el magaddal a klubra, hadd találjon ő is közösségre!

Minden rákosmenti látássérültet és érdeklődőt sok szeretettel várunk!

Klubjaink Rákosmente önkormányzatának támogatásával valósulnak meg

**4. Az Erzsébetváros Lámpásainak klubnapi beszámolója**

Legutóbbi klubnapunkra, április 12-én (kedden) két témával is készültünk. Egyrészt a költészet napja előtt tisztelegve, a rímek fontos szerepet kaptak. Kérésünknek eleget téve, Mindenki elhozta egyik kedvenc versét. Ezt követően az olvasási szokásokról beszélgettünk. Szóba került a hangoskönyvek térhódítása, s hogy ez nemcsak a látássérülteknek okoz nagy örömet, hanem sokan autóban is hangoskönyveket hallgatnak.
Természetesen nem maradhatott ki a braille-ben és számítógépen való olvasás összehasonlítása sem. Hogy ebből a szempontból mennyire fontos, ki mit szokott meg pl. gyermekkorában, de abban mindannyian egyetértettünk, hogy bármennyire is fejlődik a tehnika, a braille írás-olvasás megtanulása, elsajátítása elengedhetetlen, fontos dolog.
Igazán tartalmas délutánt töltöttünk el együtt. Talán jó hír, hogy májustól visszaállunk az eredeti rendszerbe, minden hónap második szerdáján lesznek klubnapjaink megszokott helyszínünkön a K11 Kulturális és Művészeti Központban, a Király u. 11-ben.
Áprilisban még egy program vár ránk, kellemes, tavaszi sétát teszünk a Városligetben 26-án a délutánni órákban, esős idő esetén az időpont 29-re módosúl.
Majd erről is beszámolunk, hogy sikerült.

Sok szeretettel várunk programjainkra minden Kedves Érdeklődőt!

Erzsébetváros Lámpásai:
Doktor Kata, Hulé Kati, Eleki Abigél

**5. Különleges porcelán kiállításon jártak a kispesti lámpások**

2016. 04.14.
Egy különleges porcelán kiállítás a Kispesti Helytörténeti Gyűjteményben
Áprilisi programunkon egy különleges porcelángyűjtemény megtekintésére hívtuk klubtagjainkat.
A kiállítást nagy érdeklődés övezte. Több Lámpás klub is csatlakozott hozzánk klubtagjaikkal.
Meglepetésben volt részünk, mert nem Mohay Orsolya, hanem Siklós Zsuzsanna gyűjteményvezető fogadta a társaságot, és Kispest történetével ismertetett meg bennünket. Megtudtuk azt is, kik azok a művészek, építészek, akik a kerületben éltek, dolgoztak. A gyűjteményben fellelhetőek a Kispest történetére vonatkozó legfontosabb forrásmunkák, korabeli újságok, aprónyomtatványok, levelezőlapok, fényképek, térképek, képzőművészeti, iparművészeti alkotások. Nem szűkölködik a gyűjtemény olyan emlékekben sem, melyek az életmódkutatást segítik.
Akadálymentes része is volt a kiállításnak. Nemlátó klubtagjaink egy dolgozószoba berendezését, és egy fogorvosi széket "nézhettek meg" tapintás útján.
Ezután mentünk át abba a terembe, ahol a porcelánok voltak kiállítva. Sebők Judit magángyűjtő, kutató figurális porcelángyűjteménye mutatkozott be a Kispesti Helytörténeti Gyűjtemény „Gyűjtők és gyűjtemények” című kamarakiállítás-sorozatának negyedik állomásán, amely az 1960 és 1980 közötti magyar porcelángyártás történetét, jellegzetes figuráit és tervezőit mutatta be. Itt már Mohay Orsolya volt a tárlatvezetőnk. A kiállított porcelánfigurák bemutatása után lehetőség nyilt pár darab megtapintására, klubtagjaink örömére.
Kicsit nosztalgiáztunk, és mindenki mosollyal arcán nézte a különleges porcelánokat.
Tartalmas és kellemes délután volt. Köszönet érte Siklós Zsuzsannának és Mohay Orsolyának!

**6. Békásmegyeri klubnapi beszámoló 2016. 04. 15**

A klubnapra nagyon érdekes témát hirdetett meg az óbudai lámpás klub vezetője, Vasné Pintér Teréz. Közösségi civil szervező munkakörben dolgozó kollégánk, Hajnalné Filipich Adrienn - 4 gyermeke megszületése előtt - megmászta a Mont Blanc 4810 méter magas csúcsát. Az átéléssel előadott úti  élménybeszámolójában épp úgy szerepeltek a túra nehezebb elemei, mint ahogy a határtalan öröm érzése a csúcs meghódításakor. A hegymászás kolléganőnk esetében még inkább fantasztikus teljesítmény, hiszen gyermekkorában még az iskolai torna órák alól is fel volt mentve.
Felnőtt korában kapott kedvet a túrázáshoz illetve a hegymászáshoz, fokozatosan javítva teljesítményén. Nagyon sok túrát végig gyalogolva készült a nagy "dobásra", a Mont Blanc megmászására. Sok, 50 kilométeres  teljesítménytúrával a lábában próbálkozott meg az emberfeletti teljesítményt igénylő hegycsúcs megmászásával. A klubnapra eljött tagok élvezettel hallgatták a színes úti beszámolót és elismerésüket fejezték ki Adrienn teljesítménye kapcsán.
Kolléganőnk nem tett le további csúcsok meghódításáról, de egyelőre gyermekeinek nevelése nagymértékben csökkenti a hobbijára fordítható időt. Ennek ellenére egyre hosszabb túrákat tesz meg, kondíciójának szinten tartására. A jó hangulatú klubnap a klubvezető finom süteményének elfogyasztásával ért véget;
maximálisan kihasználva az előadásra és kötetlen beszélgetésre rendelkezésre álló időt.

Michlné Nagy Ibolya

**7. FELHÍVÁS FUTÁR távirányítók igénylésére**

A Vakok és Gyengénlátók Közép-Magyarországi Regionális Egyesülete (VGYKE) Rákosmente Önkormányzatának támogatásával felhívást tesz közzé az úgynevezett „Futár-távirányítók” adományozása céljából.

A Rákosmentén élő látássérültek térítésmentesen juthatnak hozzá egy „Futár-távirányító” néven ismertté vált készülékhez, mely az önálló közlekedésben nyújt értékes segítséget.

Ez a készülék alkalmas a megfelelően felszerelt gyalogos átkelőhelyeknél elhelyezett lámpák hangosítására, amennyiben a lámpát erre alkalmassá tették.

A készülék egyetlen gombnyomással felolvassa a hangszóróval ellátott FUTÁR-kijelzőkön lévő feliratokat, valamint az M4-es metrónál az éppen üzemelő mozgólépcsőt segít megtalálni hangjelzéssel.

A felhívásra jelentkezők köre: A XVII. kerületben állandó lakcímmel, vagy tartózkodási hellyel rendelkező látássérültek. Átvételkor kérjük, hogy mutassák be a lakcímkártyájukat!
Az Önkormányzat által adományozott 50 db távirányító jelentős része gazdára talált az ünnepélyes átadó (2016. március 24.) alkalmával, azonban még állnak rendelkezésre további távirányítók, amelyek a Lámpás klubnapok alkalmával átvehetők.

A Lámpás klub minden hónap első keddjén 15:00-17:00 óra között tartja klubnapját az Újlak utca 106-ban, a Gyermekjóléti Központban.
Érdeklődni, ill. jelentkezni a lampas.rakosmente@gmail.com email-címen, vagy munkaidőben a 0670-984-8468-as telefonszámon lehet Krayné Faragó Zsuzsánál.

Várjuk továbbra is a rákosmenti látássérültek jelentkezését a fenti elérhetőségeken, valamint személyes megjelenését a Lámpás klubok alkalmával.

Budapest, 2016. március 24.
Üdvözlettel:
Krayné Faragó Zsuzsanna és Acsay Péter
közösségi civil szervezők
Rákosmente

**8. kispesti klubnapi meghívó**

Kedves klubtagok!

Sok szeretettel meghívunk benneteket a Kispesti Közösség Lámpásai nevében a következő klubnapra melynek a helyszíne: XIX., Táncsics M. u. 7 (Családsegítő Központ)
Időpont: 2016. április. 28. (csütörtök) 15 óra (első emelet)
Klubnapunkra kitelepül a Láthatár bolt. Kollégánk árubemutatót tart, és vásárolni is lehet a sok hasznos árucikk közül.
Megemlékezünk a Föld napjáról, de lesz még más érdekes téma is… Hogy mi? Az majd a klubnapunkon derül ki, de bízunk a kedvező fogadtatásban!
Közkívánatra újabb kvízjáték, amelyből megtudhatjuk, mennyire vagyunk képben kispesti kulturális és helytörténeti kérdésekben?

Részvételi szándékotokat kérjük, feltétlenül jelezzétek!

SZERETETTEL VÁRUNK MINDENKIT!
Bernát Zsuzsanna és Puchnyák István

Elérhetőségeink:
Telefon: 06/30/498-9127 Bernát Zsuzsanna
              06/70/984-8868 Puchnyák István
E-mail: lampas.kispest@gmail.com

**9. Louis Braille Támogató szolgálat**

Támogató szolgálatunk feladata a fogyatékos személyek lakókörnyezetben történő ellátása, elsősorban a lakáson kívüli közszolgáltatások elérésének segítése, valamint életvitelük önállóságának megőrzése mellett a lakáson belüli speciális segítségnyújtás biztosítása.

Szolgáltatási formák:

* Személyi segítés – ennek keretében lakáson belül olyan segítséget nyújtunk amit a fogyatékos személy fogyatékossága miatt önállóan nem tud megoldani. (pl. írat rendezés, felolvasás, vásárlás, különböző életfenntartási szükségletekben való segítés…stb.). Lakáson kívül: kísérés, ügyintézés.
* Szállítás: segít eljutni a fogyatékos személynek a közszolgáltatásokhoz, iskolába, orvoshoz, munkahelyre, részvétel szabadidős programokon…. stb.
* Tanácsadás, információs szolgálat (telefonon vagy személyesen)

A személyi segítségnyújtás és a szállító szolgálat szerződéskötéssel, előzetes bejelentkezés alapján történik; igénybevételekor térítési díjat kell fizetni.
Személyi segítés esetében: 300ft./óra
Szállítás esetén: 150ft./km.

Igénybe vehetik:
Azok a Budapest közigazgatási területén élő személyek akik szociálisan rászorultak. Szociálisan rászorultnak minősül az a súlyosan fogyatékos személy aki külön jogszabály szerinti fogyatékossági támogatásban, vakok személyi járadékában, illetve magasabb összegű családi pótlékban részesülő személy. Szükséges a fogyatékosság fennállásának orvosi dokumentációkkal való igazolása.

A szolgáltatást igénybe vehetik azon egészségkárosodott személyek is, akik fent nevezett ellátásokkal és igazolásaikkal nem rendelkeznek, ők a szociálisan nem rászorult kategóriába sorolhatók, ez esetben a térítési díjak a következők: személyi segítés 850ft./óra; szállítás: 400ft./km.
A VGYKE tagjainak kedvezményes ezen téritési díj is: személyi segítés 500 Ft/ óra szállítás 200 ft/km.
Szerződéskötés ebben az esetben is szükséges.

Elérhetőségek:
Cím: 1146 Budapest, XIV. kerület, Hermina út. 57.
E-mail: tszolgalat@vgyke.com
Központi tel.szám: +36 1 384 55 41
Szolgálatvezető: Dézsi Katalin, T: +36 70 387 52 62

**10. A „Közösség Lámpásai” XV. kerületi Látássérültek Klubja Meghívója**

Bulizzál velünk május első napján!

A „Közösség Lámpásai” XV. kerületi Látássérültek Klubja szeretettel vár minden érdeklődőt a kerületi kulturális- és sportmajálison, aki szeretné próbára tenni az érzékszerveit, titkos írást kódolni és dekódolni, illetve érdekes technikai eszközök használatában tapasztalatot szerezni

Fellép többek között a Hubay Ifjúsági Fúvószenekar, Pingvin Pityu, Deák Bill Blues Band és a Rippel fivérek, de különböző sportprogramok mellett lesz még főzőverseny is, valamint ugrálóvár, játszóház, középkori lovagi játékok, kutyás bemutató, illetve operettbemutató, capoeira.

2016. május 1-én 09.00 és 20.00 óra között, a XV. Kerületi Ifjúsági és Sportközpont Sporttelepén és Napközis Táborában (1151 Budapest, Szántóföld út 3.)

Csukáné Polyák Erzsébet, Moldován Eszter közösségi civil szervezők
elérhetőség: 06-70/773-4054, 06-30/498-9659 -
lampas.xvker@gmail.com

bővebb információ:
<https://www.bpxv.hu/hirek/majalis>

Ingyenes majális busz indul 07.00-20.00 között 30 percenként, az újpalotai Fő térről, amelynek a megállói: Fő tér (Nyírpalota utca), Vásárcsarnok (Páskomliget utca 55.), Rákospalotai köztemető (Bánkút utca), Régi Fóti út (Szentmihályi út), Sporttelep (Szántóföld utca 3.).

"KÖZÖSSÉG LÁMPÁSAI" XV. KERÜLETI LÁTÁSSÉRÜLTEK KLUBJA
lampas.xvker@gmail.com

Csukáné Polyák Erzsébet 06 70 773 4054
Moldován Eszter 06 30 498 9659

**11. Felkérés tudományos kutatásban való részvételre**

Toborzó hirdetés

Tisztelt Érdeklődő!

Lendvai Lilla vagyok, az ELTE Pszichológiai Doktori Iskola doktorandusza. Egy tudományos kutatásban való részvételre szeretném felkérni, amely egy publikáció elkészítésének részét képezi. A kutatást konzulensem, Nguyen Luu Lan Anh szupervíziója segítségével folytatom.

A vizsgálat során kizárólag női látássérült személyeket kérdezünk annak érdekében, hogy feltárjuk a látássérüléshez és nőiséghez való viszonyukat, továbbá a többségi társadalom attitűdjéről való vélekedésüket. E cél érdekében félig strukturált interjút készítünk.

A részvétel előzetes feltétele, hogy Ön olyan, minimum a 18 éves kort betöltött látássérült nő legyen, aki halmozott fogyatékossággal nem bír, valamint aki látássérült nőként szívesen válaszol a fenti témában elhangzó kérdésekre.

Szigorúan bizalmasan kezelünk minden olyan információt, amit a kutatás keretén belül gyűjtünk össze. Az interjúalanyok anonimitása biztosított, a kutatás során nyert adatokat összesítjük, az egyes személyek válaszait név nélkül használjuk fel. Az interjú körülbelül 90 percet vesz igénybe.

A kutatásban való részvétel teljesen önkéntes. A vizsgálatot bármikor indoklás nélkül megszakíthatja, vagy a kérdések megválaszolását megtagadhatja.

A vizsgálatban való részvételért anyagi vagy egyéb díjazást nem tudunk adni. Ugyanakkor, ha érdeklődésére számot tart, úgy az adatok feldolgozását követően szívesen továbbítom Önnek a kész munkát.

Kérjük, amennyiben felkeltette érdeklődését a vizsgálat, és szeretne részt venni benne, keressen minket az alábbi e-mail címen, hogy felvehessük Önnel a kapcsolatot!

Köszönettel,

Lendvai Lilla
ELTE PPK doktorandusz
lendvai.lilla@ppk.elte.hu

**12. A Láthatár bolt ajánlatai**

Kedves Vásárlóink!

Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.
Áprilisban egy A/4-es lapnagyítót sorsolunk ki!
Új segédeszközök érkeztek!!!

* Angolul beszélő kulcstartós óra
Ára: 4500Ft
* 27 soros Braille tábla+ pontozó
Ára: 3200Ft
* 4 soros Braille tábla+ pontozó
Ára. 1700Ft
* HV-ES magyarul beszélő hangoskönyv olvasó készülék
Ára: 76900Ft
* HV-Note, kézi videónagyító
Ára: 131000Ft

Karórák:

* gyengénlátóknak, fekete vagy fehér számlapos
Ára: 8500Ft
* angolul beszélő
Ára: 9500Ft
* férfi, női Braille órák
Ára: 12500Ft

Segédeszköz kínálatunk:

* Revolution, 5 részes fehér bot klasszikus véggel
(150cm, 140cm, 135cm, 125cm, )
Ára:10500 forint
* Revolution klasszikus botvég
Ára: 1250 forint
* Magyarul beszélő vérnyomásmérő (adapterrel, normál mandzsettával)
Ára: 38800 forint
* Magyarul beszélő vércukormérő (Optimum Plus)
Ára: 11000 forint
* Optimum tesztcsík 50 darab
Ára: 3000 forint
* Magyarul beszélő konyhamérleg (üveglapos, 1 év garanciával)
Ára: 32690  forint
* Csúszásgátló fólia, zöld vagy sárga színű 30X40cm-es darab
Ára: 3600 forint

Nagyítók:

* 5x erősségű, 1db Led világítással 2900 forint
* 4x erősségű, 8db Led világítással 3500 forint
* 10x erősségű,nyeles nagyító 5800 forint
* Max Tv nagyító szemüveg 7500 forint
* 5x erősségű, 50mm átmérőjű nagyító 1700 forint
* 30x erősségű,21mm átmérőjű ékszerész nagyító 1800 forint
* 45X erősségű, ledes, kulcstartós nagyító 1800 forint
* 6X, 7X erősségű, ledes kézi nagyítók 3500 forint

Akciós termékeink!

Áprilisban a konyhai eszközökre 15% árengedményt adunk.
Rézcsengők (segítő kutyáknak) 20% kedvezménnyel 1450 forint
helyett 1160 forint.

Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás: kedd, szerda, csütörtök 09.00-17.00 óra között.
* Pénteken: 09.00-15.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: lathatar@vgyke.com
* weboldalunk:
<http://www.vgyke.com/lathatarbolt>
	+ közösségi oldalunk:
	<https://www.facebook.com/lathatarbolt>

Csoportokat előzetes telefonos egyeztetés esetén hétfőn is kiszolgálunk.

Katona Zsuzsanna
boltvezető

**13. Narráció – Nádor Terem ólomüveg ablak - 9., 10., 11. rész**

Az alul lévő álló téglalapképek közül a jobb oldali traktusban lévő harmadik megint egy diákot ábrázol, akárcsak a másik oldalon az első kettő. A fiatal, tízéves forma fiúcskát félprofilból látjuk, fekete bokacsizmát, türkizzöld harisnyát és barna térdnadrágot visel, hozzá a reneszánsz divatjának megfelelő királykék buggyos aljú, gombos kabátkát, magasított, feszes gallérral. A ruhadarabot egy aranycsatos fekete öv fogja a derekához, megjelenése elegáns, vélhetőleg jó családból való. Zenét tanul, épp játszik is valamit kicsi hegedűjén, közben arcán átélés tükröződik. Mögötte is - akárcsak a kosárfonást tanuló fiú mögött a másik oldalon - egy angyal áll imára emelt kezekkel, de épp csak az ujjhegyeket összeérintve, mintha egy kupolát formázna a két tenyeréből. Talán nem is annyira az ima, mint inkább a maga a gesztus válik így a mozdulat lényegévé. Az angyal zöldes fényű fehér selyemtógájának ujját, nyakát és elől a mellkastól egészen a ruha aljáig  itt is szecessziós mintázat díszíti, geometriai formák, fekete alapon sötét-arany színben. Arca keskeny, ő nem lefelé, a fiúra, hanem előre néz, de ugyanaz a báj és kellem jellemzi, mint a többi női alakot. Maga mögé húzott, félig kitárt szárnyai a tarkója mögötti napszín glóriát keretezik, mintha a szentségnek ez az attribútuma egy kehelyben ülne. A szárnyak ábrázolása ugyanebben a formában jelenik meg a másik angyalnál is, így az ablakok teljes, összefüggő koncepciójára jellemző szimmetria nem csak a formákban és azok elhelyezkedésében, de a képiség apró részleteiben is megjelenik.

Az alul lévő téglalapképek közül az utolsón ismét egy diákkal találkozunk, ezúttal egy lánykával. Kicsivel fiatalabb a fiúnál, nyolc év körüli. A másik kislányéhoz hasonló lapostalpú  fekete, pántos cipőt visel, mérgesebb zöld harisnyát és hosszanti irányban kreppelt térd fölé érő barna szoknyát aranycsatos fekete övvel. Fehérgalléros blúzát a nyakrésznél aprógombos, barna felsőruha takarja, ami mögé be van tűrve rombuszforma masnira kötött türkizkék sálja. Szemből látjuk őt, bal kezében kereszt, felfelé nyújtja, jobb keze a mellkasán nyugszik a szíve fölött. Mögötte egy apáca áll, a keresztet talán neki akarja átadni a kislány, de a gesztusa nem egyértelmű. Az apáca süvegszerű, széles fityulájából és ruhájából ítélve a zárdafőnök lehet. Egyik kezével óvón érinti a kislány felfelé nyúló karját, a másikat a lányka feje fölött tartja, mintha megáldaná. Ruhája nem klasszikus fekete, mint, mint Margité, hanem mélykék, óriási fehér gallérral, ami az egész mellkasát takarja. Övéről a fodrozódó ruhához simulva hosszú, fényes rózsafüzér lóg, nagy aranykereszttel. Arca gyengéd, szemét félig lehunyja, elismerő szeretettel néz tanítványára.

A lenti képekkel végeztünk, most feljebb lépünk az ablak következő szintjére, ahol nem nyolc, hanem négy téglalapforma ablaktáblát találunk, de ezeknek a teteje nem szögletes, mint az alsóké, hanem árkádos, úgyhogy inkább kapura emlékeztetnek. Mindkét oldalon két-két ablak található és mindegyik ablakot tizenegy apróbb vagy nagyobb részre osztják a keresztlécek: kupola, kehely gyertya és téglalap formákra, legfölül pedig egy majdnem ovális területre, amiben az adott ablakrész lényegi motívuma helyezkedik el. Balról kezdem. Az első kapuforma középső téglalapjának felső részére egy vörös szívet festett a művész, melyet virágszirmok és csigavonalban elhelyezkedő kacsok vesznek körül. A fehér háttérnek köszönhetően napsütéses időben szentséges fény öleli körbe ezt a szívet, ami még szikrázóbb, mint a színes részeken beáramló sugaraké. Szélére olyan festett motívumok kerültek, mint egy lefelé fordított tollaslabda. A keresztlécek keretezik ezt a télalapot, amit oldalról egy-egy gyertyaforma szegélyez, melyek mintázata tisztán geometrikus jellegű: a törzsön a cikk-cakk vonalak mögött hullámvonallal és megint csak szirmokkal, a "gyertya lángjában" pedig csigavonallal és egy furcsa kis formával, ami ténylegesen egy apró lángocskára emlékeztető. A két gyertya és a téglalap alatt két kupolaformát találunk, közte egy kelyhet és a kupola két oldalán még egy-egy félkelyhet. Egyenesek, háromszögek, csigavonalak és virágmotívumok jellemzik a díszítést, a színek és a formák is harmonizálnak. A lényegi motívum mégsem ez az érdekes, íves, színes kavalkád, hanem a fölül, középen egy majdnem ovális képrészletben elhelyezkedő sas, az egyik evangélista, János szimbóluma. Szemből látjuk ezt a gondosan kidolgozott gyönyörű barna madarat, az ábrázolás olyan részletgazdag, hogy akár a tollait is megszámolhatnánk. Glóriás fejét oldalra fordítja, szárnyai fenségesen kitárva, karmos lábai erőt sugároznak. A fényeskék örvénylő háttér előtt minden irányból aranyló csillagok veszik körül, mintha most készülne alászállni az égből, a mennyből.

Susovich Erika

**14. Pályázati felhívás**

A Nemzeti Fejlesztési Minisztérium pályázati felhívása családi házak energia-megtakarítást eredményező korszerűsítésének, felújításának támogatása céljából az Otthon Melege Program 2016 keretében. A pályázat keretében természetes személyek pályázhatnak maximum 2,5 millió forintra családi házak energetikai célú korszerűsítésének, felújításának támogatása céljából.

Részletek az alábbi linken találhatók.

Pályázat családi házak energia-megtakarítást eredményező korszerűsítésének, felújításának támogatása céljából (ZFR-CSH/2016)
<http://www.kormany.hu/download/2/2b/a0000/Palyazati%20Felhivas.pdf>

**15. Apró hírek – program morzsák**

**a, A vakvezető kutyák világnapja**

„Egyszer, ha úgy alakul, nézzetek bele egy vakvezető kutya szemébe. Érdemes!
Olyat láthattok benne, ami az emberekből javarészt már régen kiveszett. „

A Nagy-Britanniában lévő Vakvezető Kutyakiképző Iskolák Világszövetsége kezdeményezésére először 1994. április 27-én ünnepelték meg a Vakvezető kutyák világnapját, azóta az ünnep április utolsó szerdája.
Emlékezzünk meg ezekről a nem mindennapi állatokról!
Talán sokan nincsenek is tisztában azzal, mit tud egy vakvezető kutya, miért fontos megemlékeznünk róluk, és világnapot szentelni nekik. Nem véletlen a dolog, hiszen olyan csodálatos kutyákról van szó, amelyek emberek életét könnyítik meg, de nem csak megkönnyítik, hanem igazi barátjukká, társukká válnak. Hiszen a sérült embereknek azonkívül, hogy meg kell küzdeniük a betegség okozta nehézségekkel, szemben találják magukat a társadalom előítéletével is. Az állatok soha nem az alapján adnak szeretetet és segítséget, hogy egészséges-e valaki, hanem önszántukból, ösztönből.
A vakvezető kutyák a szemüket adják gazdáiknak, de sok mindenről le kell mondaniuk abból a célból, hogy megfelelő segítői legyenek a sérüléssel élő embertársuknak. Épp emiatt nem alkalmas bármelyik eb erre a feladatra, mert ha a munka során - a vakvezetés egy kemény munka a kutya számára - egyetlen pillanatra kizökken a koncentrációból, játéknak veszi a feladatot, akkor súlyos következményként megsérülhet a gazdája. A legalkalmasabb kutyák erre a célra a labrador retriever, a golden retriever és a német juhász fajták.

Olvasson tovább a forráslinken:
<http://szerkeszto.gportal.hu/gindex.php?pg=35089711>

**b, Meghívó az MVGYOSZ Országos Vakvezetőkutyás Találkozójára**

A Magyar Vakok és Gyengénlátók Országos Szövetsége szeretettel meghívja Önt és kedves Családját 2016. április 30-án 10 órakor kezdődő Országos Vakvezetőkutyás Találkozójára.

Program:
10 órától vakvezető kutyás versenyre nevezés, kötetlen beszélgetés gazdikkal, kiképzőkkel
12 óra: vakvezető kutyás „csapat” verseny
Versenybírók:
-      Juhászné Mályi Edit (Blindehundt Bt.)
-      Lakatos Krisztina (Vakvezető Kutyakiképzők Országos Egyesülete)
-      Nyíriné Kovács Mária (Baráthegyi Vakvezető Kutya Iskola)
-      Renkó Zsuzsanna (MVGYOSZ)
-      Rózsa Linda (Matemedik 97 Kft.)
A Találkozón ingyenes, szerény büfé áll a vendégek rendelkezésére (lilahagymás zsíros kenyér, limonádé, kávé).
Helyszín:
MVGYOSZ Vakvezetőkutya-kiképző Iskola
1212 Bp. Dunadűlő út 206883 hrsz.
(Hollandi út 1-el szemben)
További információ: Schiff Mónika iskolavezető 06-30/195-43-13

Verseny kiírás:
Idén rendhagyó módon csapatversenyt szervezünk a Vakvezetőkutyák Világnapja alkalmából.
A versenyre 10 órától 11.50 percig lehet nevezni. A verseny 12 órakor indul.
A csapatok száma a jelentkezők számától függ. A csapatok összetétele vegyes lesz: kiképző szervezettől és a látásvesztés fokától független. A csapatokat sorsolással állítjuk össze.
A versenyen 6 állomás lesz, melyet a v.l. Ritthnovszky János tanpályán jelölünk ki. Mindegyik állomáson kitűnő teljesítmény esetén 2 pont; megfelelő teljesítmény esetén 1 pont és nem megfelelő teljesítmény esetén 0 pont szerezhető. Az állomásokon 1-1 kiképző szervezet egy-egy versenybírója dönt a pontszám odaítéléséről. Az egy csapatba tartozó versenyzők pontszámait összeadva dől el a helyezési sorrend a csapatok között.
A versenyre nevező és azon induló minden résztvevő oklevelet, emlékérmet, és 1 db vakvezető kutya hámot kap ajándékba az MVGYOSZ-től, továbbá szponzori ajándékok is kiosztásra kerülnek.
Szponzoraink:
ARION kutyatápot forgalmazó Innoreal Kft.
[www.notebookspecialista.hu](http://www.notebookspecialista.hu)
Intervet Kft.
A verseny részletes leírása a hírlevél mellékletében kutyastalalkozo.docx néven olvasható.
Schiff Mónika, iskolavezető

Forrás:
MVGYOSZ hírlevél 18. szám

**c, TEGYÜNK EGYÜTT A VAKVEZETŐ KUTYÁKÉRT!**

Kóstold meg a Jono Yogo Frozen yoghurtot és segítsd Te is a vakvezető kutyák kiképzését!
2016. április 15 – május 22. között minden pohár Jono Yogo után 5 Ft adománnyal járulsz hozzá a Baráthegyi Vakvezető Kutya Iskola munkájához. Április 27-én, a Vakvezető Kutyák Világnapján a kóstolód 50 Ft-ot ér!
Keresd a Jono Yogo üzleteket a WestEndben, az Alleeban, a Mammutban, az Árkádban, és a budaörsi Auchanban!

Forrás:
<http://www.barathegyisegitokutya.hu/tegyunk-egyutt-a-vakvezeto-kutyakert>

**d, Szent György-nap Budapesten**

Óbudai vásár:
Az Óbudai Waldorf Iskola idén 21. alkalommal rendezi meg a Szent György-napi Vásárt az óbudai Fő téren, 2016. április 23-án, 10:00-17:00 között várva a látogatókat.
A hosszú évek alatt hagyománnyá vált, hogy ezen a napon az Óbudai Waldorf Iskola birtokába veszi a Fő teret, hogy bemutatkozzanak a házigazda és más Waldorf intézmények művészeti csoportjai. Muzsikával, tánccal, kézműves kirakodó vásárral, s az óriás sárkány legyőzésével ünnepeljük a tavaszt.
Szent György legendája óriás bábok segítségével elevenedik meg.
Az eseményen komoly- és könnyűzenei koncertek, színházi előadások, zsonglőrök, mutatványosok, vásári komédiások szórakoztatják a nagyérdemű vendégseregletet.
A vásárban megtalálhatjuk a kézművesek, népművészek és iparművészek portékáit, megismerkedhetünk különféle népi mesterségekkel, és a kulináris élmények sem maradnak el.
Az évek során a rendezvény a Waldorf közösségek szép ünnepévé, az óbudaiak kedvelt programjává és kézműves vásárává vált. A rendezvény fővédnöke Bús Balázs, Óbuda-Békásmegyer polgármestere.  Mindenkit szeretettel várunk!
A belépés díjtalan!

Forrás:
<http://szentgyorgynapivasar.hu/>

a Békásmegyeri Közösségi Házban:
Április 24. vasárnap 10.00
10.00-18.00 Játszóház a középkori piactéren
Szekerek, kordék érkeznek a Csobánka térre, hogy a középkori kézműves sátorácsolat árnyékvető sátortetői alatt invitálják játékos időutazásra az érdeklődő sokadalmat. Kézműves foglalkozások és élőmunka bemutatók (gyertyamártás, papírmerítés, fa- és csonteszterga, nyirettyűs fúró, kovácsolás, íj- és nyílkészítés, nemezelés, gyapjúszövés), középkori játékok és ügyességi feladatok (ördöglakatok, hordólovaglás, gólyaláb, mocsárjáró, „tandemsí” … stb. ), fotózkodás a kalodánál, bajvívás, „Szent György-avatás, avagy a sárkány megtáncoltatása”, játék élő zenével, a közönség bevonásával.
11.00 Sárkányölő Krisztián – interaktív mesejáték egy részben Regős János mesemondó kocsiját húzva járja a világot, hogy mindenkivel megismertesse Sárkányölő Krisztián legendáját. Az interaktív mesejáték során a közönség soraiból kikerülő bátor lovagok saját maguk tapasztalják meg, hogy a sárkány nem mindig gonosz, a királylányok pedig nem minden esetben szorulnak megmentésre.
Játssza: Kosznovszky Márton
15.00 Tavaszváró koncert a Kolompos együttessel
16.00 Szent György és a sárkány – a Szárnyas Sárkányok gólyalábas előadása
17.00 Lovagitorna-bemut ató Szauerwein Tibor vezetésével

Forrás:
<http://www.programturizmus.hu/ajanlat-bekasmegyeri-kozossegi-haz-program.html>

**e, SCROLL DOWN FOR ENGLISH**

Józsefvárosban sokan élünk együtt, sok helyről érkeztünk, sokfélék vagyunk, de talán nem csak a lakóhelyünk közös. Itt az ideje, hogy jobban megismerjük egymást. Az április 24-i Népszínház Karneválon mindenki megmutathatja, amiben a legjobb, amit otthonról hozott és amit itt tanult meg. Egész napos utcabállal várunk mindenkit a környék ízeivel és dallamaival, művészeivel, aktív civiljeivel és gyerekprogramokkal gondoskodunk arról, hogy ezt a napot valóban mindenki a magáénak érezhesse.

Te is kellesz ahhoz, hogy egy igazi népünnepélyt varázsolhassunk!

CSATLAKOZZ A KARNEVÁLHOZ! 14.00-kor gyülekezünk a Blaha Lujza téren

VONULJ VELÜNK! – Ami nélkül nem karnevál a karnevál:
színes-zenés-táncos felvonulással kezdünk a Népszínház utcában.

Ezután egész napos programmal várunk mindenkit:
FŐZZ! – Készítsd el a specialitásod vagy a hozd el a nagymamád kedvenc süteményét!
ZENÉLJ NEKÜNK! – klasszikus és modern dallamok az utcán és a téren
MESÉLD EL A TÖRTÉNETEDET! – Portrésorozatot készítünk a környéken élő emberekről.
ALKOSS! – Hobbi vagy hivatás? Mutasd be a művészetedet!
SPORTOLJ! – Szervezz csapatot, és induljatok az első köztársaság téri focikupán!
MUTASD MEG, HONNAN JÖTTÉL, TANÍTS A KULTÚRÁDRÓL! – nyelvtanitás, ABC rajzolás, tánctanitas, kendőkötés, népviselet, vallás és népmesék - minket minden érdekel!
JÁTSSZUNK EGYÜTT! – Hozd el a családot, a legkisebbektől az idősebbekig, mindenkire számítunk!
ÉNEKELJ! TÁNCOLJ! SZAVALJ! – A tehetségkutató nyereményeivel mégjobb lehetsz abban, amit a legjobban szeretsz.

Számítunk rád akkor is, ha csak nézelődnél a Karneválon, találkozzunk a Kultúrák Negyedében! További részletekért látogass a Karnevál honlapjára: <http://nepszinhazkarneval.hu/>
Vagy küldd el kérdésed az info@nepszinhazkarneval.hu email címre.

A Népszínház Karnevál a Norvég Civil Támogatási Alap és az OSI támogatásával valósul meg.

Forrás:
<https://www.facebook.com/events/646063008866281/>

**f, FÖLD NAPJA 2016 - ÁPRILIS 22.**

A 26. Föld napja javasolt témája Fákat a Földnek, valamint étrendünk és az éghajlat. 2016 a hüvelyesek nemzetközi éve és a világ államfői épp a Föld napján, 2016. április 22-én írják alá New Yorkban a párizsi klímaszerződést - étrendünk és az éghajlat összefügg.
2015 volt a talaj és a fény nemzetközi éve. Egyik nélkül sem élhetünk. Talaj és fény nélkül nincs élelmünk. Több növényt, kevesebb haszonállatot a talaj és az éghajlat védelmében - ezért nyilvánította 2016-ot az ENSZ a talajkímélő és fenntarthatóan termeszthető hüvelyesek nemzetközi évének. Legyen újra húsmentes a Föld napja - legyen hüvelyes! Helyi terményből, babból, borsóból, lencséből vagy csicseriből készüljön az ebéd, szóljon hüvelyesekről a saját meséd, a rajzverseny vagy a receptcsere!
Rád is számítunk! Csatlakozz, ne csak ezen az egy héten! Tégy az éghajlatváltozás ellen! Minden héten!
És mit tehetsz még? Sokat. Zöldítsd környezetedet, ültess fát, termelj haszonnövényeket, komposztálj, szigetelj, közlekedj közösen, ne vásárolj csomagoltat, válts környezetbarát szerekre, félkész, készétel helyett egyél friss hazait, egyél kevesebb állatit... ajándék a környezetnek, az egészségnek.
A Föld napja mára a legnagyobb önszerveződő környezeti megmozdulássá vált Magyarországon.
Cselekvő ünnep, amely mindnyájunk jövőjéről szól.

Forrás:
<http://fna.hu/afoldnapja/rendezvenyek/>

**g, Budapesti Fotóutca Fesztivál**

A Budapesti Fotóutca Fesztivál 2014-ben jelentkezett először a budapesti őszi kulturális programok kínálatában, a Café Budapest kortárs kulturális fesztivál részeként. 2016-ban a Budapesti Tavaszi Fesztivál keretében, április 22-24. között kora délelőttől késő estig várja változatos és ingyenes programokkal a fotográfia iránt érdeklődőket
A II. Budapesti Fotóutca Fesztivál két helyszínen zajlik, az Andrássy út két oldalán, a Nagymező utcában. A 122 éves Mai Manó Ház elsősorban a kiállítóterében és közvetlen környezetében várja az érdeklődőket, míg a Capa Központ az ipari szállítmányozásból ismert ún. rendezvénykonténerekben és azok környékén szervezi programjait. Egy látványos, urbánus fotófesztivál jön létre a budapesti Fotóutcában!
A Mai Manó Háznál a régi fényképezési technológiákat és eljárásokat ismerhetjük meg, Capa Központ a jelenről és a jövőről "beszél": használat közben mutatja meg a legújabb technológiákat és eszközöket, képalkotó eljárásokat!
Folytatva a hagyományt, Wim Wenders Az élet sója című, Sebastiao Salgadóról készült filmjének európai premierje után, a Capa Központ és a magyarhangya az idei Fotóutca Fesztiválon - a Berlinale után először Európában - a Robert Mapplethorpe-ról készült Look at the Pictures című dokumentumfilmet mutatja be. Robert Mapplethorpe képeinél már csak élete volt megbotránkoztatóbb. Ez a dokumentumfilm annak a művésznek a portréja, aki képzőművészetté változtatta a kortárs fotográfiát, s aki látásmódjával kulturális háborút hirdetett, mely mind a mai napig tart.
Tárlatvezetések, workshopok, vetítések, jelmezes fotografálás, interaktív bemutatók, előadások, beszélgetések, performanszok, koncertek; a részletes programokat megtalálják a webfelületeinken:

[www.maimano.hu](http://www.maimano.hu) és [www.capacenter.hu](http://www.capacenter.hu)

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.

--

Kérjük, 2016-ban is segítse a Vakok és Gyengénlátók Közép-Magyarországi

Regionális Egyesületének munkáját adója 1%-ának felajánlásával!

Adószámunk: 18185030-1-42

Bankszámlaszámunk: 10409015-90147559